Document ID: 32013D0634

A BIZOTTSÁG VÉGREHAJTÁSI HATÁROZATA
(2013. október 31.)
a 406/2009/EK európai parlamenti és tanácsi határozat szerinti, a 2013-2020-as időszakra vonatkozó éves tagállami kibocsátási jogosultságok kiigazításáról
(2013/634/EU)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről szóló, 2009. április 23-i 406/2009/EK európai parlamenti és tanácsi határozatra (1) és különösen annak 10. cikkére,
mivel:
(1)
A 406/2009/EK határozat 10. cikkében foglaltak végrehajtása érdekében a tagállamoknak a 2013/162/EU bizottsági határozat (2) szerint megállapított, a 2013-2020-as időszakra vonatkozó éves tagállami kibocsátási jogosultságaikat az alábbi mennyiségekkel összhangban szükséges kiigazítaniuk:
-
a 2003/87/EK irányelv (3) I. mellékletében felsorolt tevékenységeket végző létesítmények tekintetében kiosztandó azon kibocsátási egységek mennyiségével, amelyek csak 2013-tól kezdődően kerülnek az uniós kibocsátáskereskedelmi rendszer (EU ETS) hatálya alá,
-
az uniós kibocsátáskereskedelmi rendszernek a 2003/87/EK európai parlamenti és tanácsi irányelv 24. cikkének (1) bekezdése alapján további, üvegházhatást okozó gázokra és tevékenységekre történő, egyes tagállamok általi egyoldalú kiterjesztését jóváhagyó bizottsági határozatoknak megfelelően 2008 és 2012 között kiosztott kibocsátási egységek mennyiségével, valamint
-
a 2013-as évet tekintve a 2003/87/EK irányelv 27. cikke alapján az EU ETS rendszer hatálya alól kivett létesítményekből származó, az alkalmazás mellőzésének időtartamára számított mennyiségével.
(2)
Az egyes tagállamok éves kibocsátási jogosultságainak kiigazításához alapul szolgáló számítás figyelembe veszi a tagállamok által a 2003/87/EK irányelv 9a. cikkének (2) bekezdése értelmében benyújtott adatokat, az uniós kibocsátáskereskedelmi rendszernek a 2003/87/EK európai parlamenti és tanácsi irányelv 24. cikke alapján további, üvegházhatást okozó gázokra és tevékenységekre történő, Olaszország, Hollandia, Ausztria, Lettország és az Egyesült Királyság általi egyoldalú kiterjesztését jóváhagyó C(2011) 3798, C(2008) 7867, C(2009) 3032, C(2009) 9849 és C(2012) 497 bizottsági határozatokban szereplő adatokat, valamint az alacsony kibocsátású létesítmények EU ETS-ből való, Németország, az Egyesült Királyság, Franciaország, Spanyolország, Horvátország, Szlovénia és Olaszország általi, a 2003/87/EK irányelv 27. cikke alapján történő kizárásának tényét és a számadatoknak a Bizottság általi, 1,74 %-os lineáris tényező szerinti kiigazítását.
(3)
A 406/2009/EK határozat 7. cikkének alkalmazása szempontjából releváns mennyiség kiszámításához a 2013/162/EU határozatban megállapított éves kibocsátási jogosultságok és az ebben a határozatban foglalt kiigazítások különbözetét szükséges alapul venni. Amennyiben a kiigazítás előjele negatív, a vonatkozó mennyiség a 2013/162/EU határozatban megállapított éves kibocsátási jogosultságoknak az ebben a határozatban foglalt kiigazításokkal megnövelt értéke lesz.
(4)
Annak biztosítására, hogy az éves kibocsátási jogosultságok meghatározása és azok kiigazítása az egyes évek tekintetében a tagállamok által bejelentett üvegházhatásúgáz-kibocsátásokkal összhangban történjen, az éves tagállami kibocsátási jogosultságok kiszámításakor indokolt a globális felmelegedési potenciálnak az Éghajlat-változási Kormányközi Testület negyedik értékelő jelentésében szereplő, az Egyesült Nemzetek Éghajlat-változási Keretegyezménye Feleinek Konferenciája 15/CP.17 határozatában elfogadott értékeit is figyelembe venni. Az ily módon kiszámított éves kibocsátási jogosultságok kiigazításait indokolt az első olyan évtől alkalmazni, amelyre vonatkozóan az 525/2013/EU európai parlamenti és tanácsi rendelet (4) 7. cikke (6) bekezdésének b) pontja értelmében az üvegházhatást okozó gázok nyilvántartását már a globális felmelegedési potenciálra vonatkozó említett új értékek alkalmazásával kötelező összeállítani.
(5)
A 406/2009/EK határozat kellő időben történő végrehajtásának biztosítása, valamint az éves tagállami kibocsátási jogosultságok kiigazítását és a 406/2009/EK határozat 7. cikkének alkalmazása szempontjából releváns mennyiség megállapítását érintő jogbiztonság garantálása érdekében indokolt, hogy ez a határozat az Európai Unió Hivatalos Lapjában való kihirdetését követő harmadik napon lépjen hatályba,
ELFOGADTA EZT A HATÁROZATOT:
1. cikk
Az I. melléklet éves bontásban, tagállamok szerint meghatározza az éves kibocsátási jogosultságoknak a 2013-2020 közötti időszakban alkalmazandó kiigazításait.
2. cikk
Amennyiben valamely, az 525/2013/EK rendelet 7. cikke (6) bekezdésének b) pontja alapján elfogadott jogi aktus arra kötelezi a tagállamokat, hogy olyan üvegházhatásúgáz-kibocsátási nyilvántartásokat nyújtsanak be, amelyek az Éghajlat-változási Kormányközi Testület negyedik értékelő jelentésében meghatározott, az Egyesült Nemzetek Éghajlat-változási Keretegyezménye Feleinek Konferenciája által a 15/CP.17 határozatban elfogadott, a globális felmelegedési potenciálra vonatkozó értékek figyelembevételével készültek, az ilyen üvegházhatásúgáz-kibocsátási nyilvántartások benyújtásának első évétől a II. mellékletben rögzített éves kibocsátási jogosultságok kiigazításait kell alkalmazni. Az e cikk hatálya alá tartozó esetekben az 1. cikk nem alkalmazandó.
3. cikk
Ez a határozat az Európai Unió Hivatalos Lapjában való kihirdetését követő harmadik napon lép hatályba.
Kelt Brüsszelben, 2013. október 31-én.

Labels: 20